text: লাভপুর ভারতের পূর্বপ্রান্তে অবস্থিত পশ্চিমবঙ্গ রাজ্যের বীরভূম জেলার একটি জনগণনা নগর৷ শহরটি লাভপুর ব্লকের সদর৷
  
  শহরটি তারাশঙ্কর বন্দোপাধ্যায়ের জন্মস্থান ও ৫১ পীঠের একটি শক্তিপীঠের তীর্থস্থানের জন্য বিখ্যাত৷
  
  অবস্থান
  লাভপুর শহর লাভপুর ব্লকের সদর৷ 
  শহরটি ময়ূরাক্ষী নদীর অববাহিকাতে অবস্থিত একটি বন্যাপ্রবণ জনপদ৷ ২০০৬ খ্রিষ্টাব্দে লাভপুর ও তার পার্শ্ববর্তী অন্যান্য অঞ্চলগুলিতে প্রায় ৫০,০০০ লোক জলবন্দী হয়ে পড়েন৷ এই বন্যা মূলতঃ তিলপাড়া ও ম্যাসাঞ্জোর বাঁধ থেকে জল ছাড়ার ফল৷
  
  থানা
  সমগ্র লাভপুর ব্লকটি লাভপুর থানার নিয়ন্ত্রণাধীন৷
  
  জনতত্ত্ব
  ২০১১ খ্রিষ্টাব্দের ভারতের জনগণনা অনুসারে লাভপুর জনগণনা নগরটির জনসংখ্যা ৫৪১৯ জন, যার মধ্যে ২৭৬২ জন পুরুষ ও ২৬৫৭ জন নারী৷ প্রতি হাজার পুরুষে নারী সংখ্যা ৯৬২ জন৷ ৬ বছর অনুর্দ্ধ ৪৪৩ জন শিশু যা সমগ্র জনসংখ্যার ৮.১৮%৷ ৬ বছরোর্দ্ধ মোট জনসংখ্যার ৮৪.২৬% তথা ৪১৯৩ জন সাক্ষর৷
  
  পরিবহন
  
  শহরটি ৬ নং রাজ্য সড়কের সিউড়ি-ফুটিসাঁকো অংশের ওপর অবস্থিত৷ এটি আমোদপুর থেকে ১২ কিলোমিটার ও কীর্ণাহার থেকে ১১ কিলোমিটার দূরে অবস্থিত৷ লাভপুর স্টেশনটি ৫২ কিলোমিটার দীর্ঘ আহমেদপুর কাটোয়া লাইনের একটি স্টেশন৷
  
  লাভপুর বাস টার্মিনালটি শম্ভুনাথ কলেজ ও ব্লক উন্নয়স কার্যালয়ের নিকটস্থ৷ লাভপুর শহর বাস পরিষেবার মাধ্যমে জেলার সিউড়ি, সাঁইথিয়া, রামপুরহাট, বোলপুরের সাথে ও জেলার বাইরে বর্ধমান, আসানসোল, বহরমপুর, কাটোয়া শহরের সাথে যুক্ত৷
  
  তথ্যসূত্র
  
  বিষয়শ্রেণী:পশ্চিমবঙ্গের শহর
  বিষয়শ্রেণী:বীরভূম জেলার শহর
  বিষয়শ্রেণী:সতী পীঠের অবস্থান
title: লাভপুর, বীরভূম